Spogmotor se nommerplaat is toe profeties | Netwerk24
Deur Dennis Delport 04 Augustus 2020 20:52
'n Wit Jaguar F-Type-sportmotor het Dinsdagoggend net voor 11:00 in die buitenste tafels van die Botanicum-restaurant in Constantia, Kaapstad ingeploeg. Foto: Facebook/Botanicum Cafe & Grill
Die motor is vir spoed gemaak, nie vir parkeer nie.
En met 'n nommerplaat soos 2FAST4U WP kan 'n mens seker ook die bestuurder vergewe vir die glipsie by die Botanicum-restaurant in Constantia, Kaapstad.
Die bestuurder van 'n wit Jaguar F-Type-sportnutsvoertuig van byna R1,2 miljoen wou Dinsdag net voor 11:00 voor die restaurant parkeer toe dinge vinnig skeefloop.
Maxine Bezuidenhout, verkeerswoordvoerder van Kaapstad, sê dis nie heeltemal duidelik wat die oorsaak van die ongeluk was nie, maar dit lyk asof die bestuurder dalk die versneller in plaas van die rem getrap het. En toe ploeg die spogwa in die restaurant se tafels in.
Ons drywer Steve sal moet kom verduidelik!
Bezuidenhout sê niemand is in die voorval beseer nie.
'n Video wat wyd op sosiale media versprei is wys hoe die bestuurder 'n parkeerplek nader. Maar in plaas van netjies stop, brul al die motor se perdekrag skielik en tref dit net blompotte en tafels.
Ten spyte van die skade het Botanicum darem ook die humor raakgesien.
"Ons drywer Steve sal moet kom verduidelik!" skryf die restaurant by 'n foto van die ongeluk op sy Facebook-blad.
Maar by navraag sê die restaurant hy gaan nie in dié stadium meer sê nie.
Botanicum het wel op sy Instagramblad gesê die skade was teen Dinsdagaand reeds herstel en klante kon bedien word.